भारत ने छह पाकिस्तानी कैदियों को वापस भेजा  
सभी कैदियों को अटारी अंतरराष्ट्रीय सीमा पर स्थित संयुक्त जांच चौकी के पास छोड़ा गया।
देश के विभिन्न जेलों से रिहा छह कैदियों को बुधवार को पाकिस्तान भेज दिया गया।  सभी कैदियों को अटारी अंतरराष्ट्रीय सीमा पर स्थित संयुक्त जांच चौकी के पास छोड़ा गया। वह दिल्ली स्थित पाकिस्तानी उच्चायोग की ओर से जारी आपातकालीन यात्रा प्रमाणपत्र के आधार पर सड़क मार्ग से पाकिस्तान में दाखिल हुए।  अधिकारियों ने बताया कि उन्हें बगैर पासपोर्ट और वीजा के भारत की सीमा में प्रवेश करने पर गिरफ्तार किया गया था। अटारी सीमा पर एक अधिकारी ने बताया कि जिन कैदियों को रिहा किया गया उनके नाम हैं-- गुजरात के भुज स्थित पालरा जेल से मोहम्मद नारन, राजस्थान की एक जेल से मोहम्मद अरशद, राजस्थान के बीकानेर जेल से असगर अली और पांजाब के तीन जेलों से इकबाल सादिक, नसीर उल्ला और अमजद अली।